เอกชนรับเออีซี แห่ควบกิจการ
ผู้ประกอบการไทยเด้งรับเออีซี แบงก์รับอานิสงส์ธุรกิจวาณิชธนกิจบูม เล็งซื้อและควบรวมกิจการพรึ่บ
13 ส.ค. 2555

ผู้ประกอบการไทยเด้งรับเออีซี แบงก์รับอานิสงส์ธุรกิจวาณิชธนกิจบูม เล็งซื้อและควบรวมกิจการพรึ่บ
นายสุรเดช เกียรติธนากร ผู้บริหารกลุ่มธุรกิจวาณิชธนกิจ ธนาคารกสิกรไทย เปิดเผยว่า ปีนี้มีลูกค้าของธนาคารในกลุ่มผู้ประกอบการธุรกิจ แต่ขนาดย่อมลงมามียอดขาย 400 ล้านบาท-5,000 ล้านบาท อยู่ระหว่างปรึกษาธนาคารเพื่อซื้อและควบรวมกิจการในประเทศให้มีขนาดใหญ่ขึ้น 40 ราย
ทั้งนี้ ในจำนวนนี้มี 10 ราย ที่มีแผนควบรวมกิจการแล้วแน่นอน ทั้งหมดเป็นผู้ประกอบการไทย มีวัตถุประสงค์หลักเพื่อเพิ่มขนาดธุรกิจ ซึ่งจะทำให้ต้นทุนการประกอบธุรกิจลดลง รวมทั้งเพิ่มความสามารถการแข่งขัน
นายสุรเดช เปิดเผยว่า สำหรับธุรกิจที่มีแนวโน้มควบรวมกิจการกันในประเทศ ได้แก่ ธุรกิจอาหาร ชิ้นส่วนสินค้าต่างๆ ทั้งชิ้นส่วนยานยนต์ ชิ้นส่วนอิเล็กทรอนิกส์ และเครื่องจักร
ธนาคารมองว่าจากนี้เป็นต้นไปมีโอกาสที่ผู้ประกอบการจะหันมาควบรวมกิจการกันมากขึ้นเพื่อเตรียมพร้อมรองรับการขยายตัวของธุรกิจหลังจากเปิดประชาคมเศรษฐกิจอาเซียน (เออีซี) ในปี 2558 ซึ่งไทยมีภูมิศาสตร์ที่ดีในการส่งสินค้าไปยังประเทศเพื่อนบ้านในอาเซียน โดยในอีก 3 ปีข้างหน้าธนาคารได้ตั้งเป้าหมายงานวาณิชธนกิจมีมูลค่าเติบโตกว่า 35%
ด้านนายอาทิตย์ นันทวิทยา รองผู้จัดการใหญ่ ธนาคารไทยพาณิชย์ เปิดเผยว่า ทิศทางการซื้อและควบรวมกิจการมีมาประมาณ 23 ปีแล้ว และธนาคารก็เห็นทิศทางนี้ ซึ่งจากนี้การซื้อและควบรวมกิจการของผู้ประกอบการจะมีจำนวนมากขึ้น คล้ายในต่างประเทศที่มีการซื้อและควบรวมกิจการกันเป็นเรื่องปกติ
นายอาทิตย์ กล่าวว่า ขณะนี้มีผู้ประกอบการธุรกิจที่มีขนาดย่อมลงมาอยู่ระหว่างปรึกษาธนาคารเพื่อใช้บริการวาณิชธนกิจ ทั้งการระดมทุนผ่านตลาดตราสารหนี้ ปรึกษาการระดมทุนผ่านตลาดตราสารทุนด้วยการเตรียมเข้าซื้อขายหุ้นในตลาดหลักทรัพย์ปรึกษาด้านการซื้อและควบรวมกิจการ และบริการที่ปรึกษาในการหาผู้ร่วมทุน รวมทั้งสิ้นกว่า 40 โครงการ ซึ่งต้องใช้เวลาต่อเนื่องหลายปี
ทั้งนี้สาเหตุที่ธุรกิจวาณิชธนกิจเริ่มคึกคัก เพราะผู้ประกอบการเตรียมความพร้อมเปิดรับเออีซี และอีกส่วนบริษัทที่แข็งแกร่งในประเทศอยู่แล้ว มีส่วนแบ่งตลาดเป็นอันดับหนึ่งในธุรกิจนั้น ๆ ก็พร้อมที่จะขยายธุรกิจไปยังธุรกิจใหม่ที่ต่อเนื่องจากธุรกิจเดิม เช่น ธุรกิจที่ทำกระดาษบางรายก็มีความต้องการทำธุรกิจไฟฟ้า เป็นการเข้าสู่ธุรกิจใหม่ ประกอบกับเมื่อธุรกิจมีความพร้อมทางการเงินก็ใช้วิธีซื้อกิจการเข้ามาเลย
“ทิศทางการซื้อและควบรวมกิจการจะมีมากขึ้น เช่น ปัจจุบันธุรกิจใดที่เป็นเบอร์ 1 อยู่แล้ว แต่อยู่ในอุตสาหกรรมที่ไม่ใหญ่มากนัก เขาก็พร้อมต่อไลน์ไปอีกธุรกิจหนึ่ง เพราะแม้จะเป็นเบอร์ 1 แต่ขนาดของธุรกิจนั้นอาจเล็กเกินไปแล้ว จึงใช้วิธีขยายธุรกิจที่ต่อเนื่องกันเลยดีกว่า” นายอาทิตย์ กล่าว